Derviš Hanume medresa
Derviš hanume medresa nalazi se u Gradišci, Bosna i Hercegovina. Proglašena je za nacionalni spomenik Bosne i Hercegovine. Medrese su bile srednje i više škole koje se grade u Bosni i Hercegovini od početka XV stoljeća. U vakufnami koja se nalazi u Arhivu Bosne i Hercegovine od 2. maja 1899. godne u Sarajevu, stoji da je H. hanuma Smailagić uvakufila medresu u Gradišci. Objekt Medresa u Gradišci predstavlja uz Gradsku vijećnicu jedan od ljepših primjera arhitekture pseudomaurskog izraza iz razdoblja prijelaza XIX u XX stoljeće kako u Gradiški tako i u Bosni i Hercegovini. To je samostalna građevina dimenzija 33,00 x 8,50 metara i pripada tipu medrese izduženog oblika. Medresa je prizemna građevina, s tim što je centralni dio objekta niži od dva dijela na njenim krajevima. U krajnjim, bočnim dijelovima su bile smještene dershane, dok je centralni dio bio podijeljen na više manjih prostorija kvadratičnog oblika koje su služile za smještaj učenika. Objekt sada ima drugu namjenu. U njemu nalaze se četiri stambene jedinice. Korisnik ovog objekta u posjedovnom listu je Medicinski centar Gradiška, a Islamska vjerska zajednica Gradiška je pokrenula postupak za povrat imovine. Objekt se nalazi u prilično lošem stanju i potrebno ga je restaurirati.